Mo e ka nnang makgolo a le matlhano a dingwaga fa Baiseraele ba sena go aga motlaagana, ba ne ba simolola go aga tempele kwa Jerusalema. (1 Dikgosi 6:1) Kago eno e ne e tla nna ya magasigasi le e e tla nnelang ruri e e dirilweng ka maje le dikota. (1 Dikgosi 5:17, 18) Jehofa o ne a naya Dafide dipolane tsa go aga tempele “ka tlhotlheletso.” (1 Ditiragalo 28:11-19) Mme gone o ne a tlhopha morwa Dafide e bong Solomone gore e nne ene a etelelang pele tiro eno ya go aga. (1 Ditiragalo 22:6-10) Dafide o ne a tshegetsa tiro eno ka pelo ya gagwe yotlhe. O ne a kgobokanya maje, ditlhomeso le didirisiwa tse dingwe mme a aba gauta le selefera tse dintsi tse e neng e le tsa gagwe. Gape o ne a rotloetsa Baiseraele mmogo le ene gore ba nne pelotshweu, ka go ba botsa jaana: “Ke mang yo o ithaopelang go tlatsa seatla sa gagwe ka mpho ya ga Jehofa gompieno?” Ba ne ba arabela jang?—1 Ditiragalo 29:1-5.